Nhar l-Erbgħa li għadda David Cameron ħalla postu lil Theresa May illi saret it-tieni prim ministru mara fl-istorja tar-Renju Unit wara Margaret Thatcher. Fl-artiklu ta' din il-ġimgħa se nagħtu ħarsa ħafifa lejn diskors li għamlet biex nifhmu aħjar x'se jkunu l-prijoritajiet tagħha fejn tidħol il-politika nazzjonali u dik internazzjonali. Madankollu, se nagħtu daqqa t'għajn ukoll lejn artiklu li kien miktub minn David Davis, il-membru parlamentari li ntgħażel minn May biex imexxi l-ministeru responsabbli mill-ħruġ tar-Renju Unit mill-Unjoni Ewropea. L-artiklu tiegħu għandu importanza partikolari għaliex jagħtina idea tal-prijoritajiet u skadenzi li qegħdin jiġu kkunsidrati fil-konfront ta' Brexit. Diskors favur l-għaqda Fl-ewwel diskors bħala Prim Ministru, Theresa May fakkret li l-isem sħiħ tal-partit tagħha huwa 'The Conservative and Unionist Party.' Hija qalet li dan l-aspett unitarju se jkun ċentrali fit-tmexxija tagħha. Dan se jidher b'mod partikolari fejn jidħol id-dibattitu li qam wara ir-referendum dwar il-possibbiltà li n-nazzjonijiet tar-Renju Unit, speċjalment l-Iskozja u l-Irlanda ta' Fuq, jitolbu li jinqatgħu mill-Ingilterra biex jibqgħu membri tal-Unjoni Ewropea. Il-kliem ta' May jindika d-determinazzjoni tagħha li tirreżisti l-possibbiltà li dan il-proċess iseħħ. Madankollu, hija evitat li tidħol fid-dettall dwar sa fejn hi lesta li tasal biex timblokka din l-għajta jekk tasal mill-parlamenti ta' dawn in-nazzjonijiet b'mod formali. Dan l-aspett ta' unjoni kien użat ukoll bħala spunt minn May meta tkellmet dwar id-distakk li hemm bejn il-klassijiet soċjali fir-Renju Unit. F'dan ir-rigward hija qalet li se tiġġieled kontra l-inġustizzji li qegħdin iċaħħdu lill-membri vulnerabbli tas-soċjetà milli jtejbu l-kwalità tal-ħajja tagħhom. Dwar Brexit inniffsu ma tantx tkellmet nhar l-Erbgħa, però f'diskors li għamlet nhar it-Tnejn li għadda meta kienet għadha għaddejja l-kampanja għat-tmexxija tal-Partit Konservattiv hija sostniet li "Brexit means Brexit", frażi li tidher li se tkun assoċjata magħha għal żmien twil. Kien importanti li hija tiċċara dan il-punt għax May kienet waħda mill-aktar membri prominenti tal-Partit Konservattiv illi kkampanjat favur is-sħubija fl-Unjoni. Għaldaqstant, kien hemm min staqsa jekk hix se tipprova tgħajjat referendum ieħor dwar din il-kwistjoni. Madankollu, b'din l-dikjarazzjoni hija neħħiet kull dubju li seta' kien għad baqa' dwar il-politika tagħha fil-konfront tal-Unjoni. Dan kompla jkun ikkonfermat permezz tal-għażla ta' żewġ membri parlamentari ewroxettiċi, Boris Johnson u David Davis, biex ikopru l-karigi ta' Segretarju għall-Affarijiet Barranin u għall-Ħruġ tar-Renju Unit mill-Unjoni Ewropea rispettivament. Opportunitajiet Il-kariga li ngħata Davis tagħmilha utli li wieħed jagħti ħarsa lejn artiklu miktub minnu li deher fuq is-sit elettroniku Conservative Home nhar it-Tnejn li għadda. Dan l-artiklu, li nkiteb meta Davis probabbilment diġà kien jaf x'kariga kellha f'moħħha għalih May, jagħtina idea tajba tal-mentalità li biha l-Gvern Brittaniku se jersaq lejn in-negozjati mal-Unjoni. F'dan l-artiklu Davis sostna li l-ħruġ mill-Unjoni Ewropea se tippermetti li r-Renju Unit ikollu kontroll akbar fuq l-influss ta' immigranti deħlin fil-pajjiż. Fil-fehma tiegħu dan il-kontroll huwa importanti għax, minkejja li huwa minnu li fl-aħħar għaxar snin il-fenomenu tal-immigrazzjoni għen biex l-ekonomija tikber, fl-istess ħin il-kwalità tax-xogħol u l-pagi niżlet. Sabiex din is-sitwazzjoni tinbidel, Davis sostna li l-ekonomija trid tnaqqas id-dipendenza tagħha fuq il-konsum lokali u minflok tiżdied l-enfasi fuq l-esportazzjoni. Huwa sostna li l-ħruġ mill-Unjoni se jagħmel din it-tranżizzjoni aktar faċli. Dan għax mhux se jkun hemm ix-xkiel tar-regolamenti Ewropej meta r-Renju Unit ikun qiegħed jinnegozja ftehim kummerċjali ma' pajjiżi li mhumiex Stati Membri tal-Unjoni. Fost l-oħrajn, huwa semma li l-prijorità ta' pajjiżu fejn tidħol l-esportazzjoni għandhom ikunu l-Istati Uniti, l-Awstralja, iċ-Ċina u l-Indja, li diġà esprimew l-interess tagħhom li jiftħu kapitlu kummerċjali ġdid mar-Renju Unit. Sabiex jiġi inċentivat l-investiment, Davis esprima ruħu wkoll favur it-tnaqqis tat-tassazzjoni fuq in-negozji l-kbar minn 20% għal 15% biex ir-Renju Unit jibqa' attraenti għall-investiment. M'hemmx għaġla Ta' interess partikolari meta wieħed iqis il-kariga tiegħu kien il-mod kif iħares lejn ir-relazzjonijiet kummerċjali li pajjiżu se jkollu mal-Unjoni Ewropea stess wara t-tmiem tas-sħubija. F'dan ir-rigward, Davis insista li l-Unjoni se jkollha ċċedi għat-talbiet tar-Renju Unit fejn jidħol il-kontroll tal-fruntieri. Din hija kwistjoni ċentrali li saħaq dwarha l-kamp tal-Leave li wiegħed li l-kwistjoni tal-fruntieri mhix se żżomm lir-Renju Unit milli jkollu aċċess għas-suq Ewropew. S'issa, però, il-messaġġ kien differenti ferm min-naħa tal-Unjoni Ewropea li għadha qed tinsisti li r-Renju Unit irid jimxi mar-regolamenti tagħha jekk irid ikollu aċċess għal dan is-suq. Madankollu, Davis sostna li, jekk l-Unjoni tibqa' tirreżisti u timponi t-tariffi, ir-Renju Unit jista' jimplimenta inizjattivi li jipproteġu lill-industriji u l-ħaddiema tiegħu. Barra minn hekk, Davis spjega li l-attivazzjoni ta' Artiklu 50 tat-Trattat ta' Liżbona, l-artiklu li jirrigwarda n-notifika tal-ħruġ ta' Stat Membru mill-Unjoni, tista' ddum sa kmieni fl-2017 biex isseħħ. Dan għax il-Gvern tar-Renju Unit se jkollu bżonn jikkonsulta ma' diversi istituzzjonijiet Brittaniċi qabel ma jiffinalizza l-prijoritajiet tiegħu fin-negozjati mal-Unjoni. Fil-konklużjoni tal-artiklu, Davis esprima l-ottimiżmu tiegħu li l-ħruġ mill-Unjoni se jwassal għal prezzijiet orħos fil-ħwienet, pagi aħjar għall-aktar foqra, u kontroll akbar fuq l-influss ta' immigranti u s-sistema ta' tassazzjoni. Davis kien tal-fehma li l-frott ta' dawn ir-riformi se jibda jidher sal-2020, is-sena li fiha għandha sseħħ l-elezzjoni ġenerali li jmiss. It-triq hija twila Għaldaqstant, bejniethom May u Davis diġà taw idea tal-viżjoni tagħhom għar-Renju Unit matul u wara l-proċess li se jwassal għall-ħruġ ta' pajjiżhom mill-Unjoni Ewropea. Madankollu, dan għadu stadju bikri tal-proċess ta' tfassil ta' din il-politika hekk kif, kif semmejna qabel, għad kemm diversi rawnds ta' konsultazzjoni xi jsiru fix-xhur li ġejjin. Wieħed irid jara min se jkun lest jipparteċipa f'dan il-proċess ta' konsultazzjoni għax hija mistennija reżistenza minn diversi bnadi, fosthom mill-Iskozja li tidher determinata li tibqa' membru fl-Unjoni bħala pajjiż indipendenti. Iż-żmien jagħti parir. Li huwa ċert bħalissa hu l-fatt li Theresa May se tkun qiegħda tmexxi lil pajjiżha f'waħda mill-aktar sigħat diffiċli tal-istorja tiegħu.